En af de præster, der har oplevet messefald, er Sussie Foged, som er sognepræst i Sønderholm og Frejlev. Hun har ikke haft den trælse oplevelse i sine egne kirker, men det er i årenes løb sket nogle gange, når hun har været ude som vikar. - Det er da en mærkelig fornemmelse, men når det er som vikar, sætter det sig ikke så dybt i mig. Hvis det skete ofte i min egen kirke, ville man nok begynde at tænke, at det her er ikke så sjovt endda, bemærker hun. Den enkelte kirke skal indberette alle messefald til biskoppen, men ellers er det meget småt med statistik over antallet af kirkegængere. De nyeste tal for Aalborg Stift, der stort set svarer til Region Nordjylland, er fra 2003. Dengang bad provst Jens F. Munksgaard fra Sydthy samtlige stiftets kirker om at tælle ved alle kirkelige handlinger, og det mundede ud i en omfattende statistik. Den viser, at der gennemsnitligt var 51 kirkegængere pr. gudstjeneste, svarende til 2,2 procent af Folkekirkens medlemmer. Til knap hver femte gudstjeneste var der under 10 kirkegængere. Og fire gange var der messefald. Jens F. Munksgaard mener, at der ikke er sket de store forskydninger, siden undersøgelsen blev lavet for 10 år siden. - Forskellen er nok, at lidt færre mennesker nu går lidt mere i kirke, og at der er en lille gruppe, som slet ikke kommer mere, siger han. Folkekirkens situation og dens bestræbelser på at forny sig er emnet i aftenens udgave af nyhedsmagasinet Konsekvens på TV2/Nord. Det bliver bragt i 19.30-nyhedsudsendelsen.

Referat:
I mange kirker i Nordjylland kommer der ofte under 10 kirkegængere til en almindelig søndagsgudstjeneste uden bryllup eller dåb. 16 gange sidste år var der i Aalborg Stift slet ingen til en gudstjeneste - altså 16 såkaldte messefald.